Stelsel beperk, só lyk kanse vir beurtkrag(Argieffoto: Tracey Adams/ANA) Hoewel die elektrisiteitstelsel tans beperk is, word daar geen beurtkrag vir Dinsdag verwag nie. Eskom het vanoggend in sy daaglikse verklaring gesê hy het tans voldoende kapasiteit om aan die vraag na elektrisiteit te voldoen. Dit danksy eenhede wat weer in ŉ werkende toestand is ná instandhoudingswerk. Luidens die verklaring het die kragvoorsiener ook noodreserwes gereed indien hy later in die knyp sou kom. Onbeplande onderbrekings het omstreeks 07:00 op 12 812 MW gestaan. “Ons spanne werk hard aan beplande asook onbeplande instandhouding. Ons doel is om onderbrekings na minder as 9500 MW te verminder om sodoende beskikbare kapasiteit te vermeerder en die risiko van beurtkrag te verminder,” lui die verklaring. Eskom vra gebruikers om elektrisiteit spaarsamig te gebruik deur onder meer geisers tydens spitstyd en ongebruikte elektriese toestelle by die kragprop af te skakel.